Document ID: /roh_data/filtered/fineweb-2-filterrobots_roh.jsonl.gz/37445

L’interess per l’exposiziun cun 145 pajais ch'èn participads è creschì surtut durant ils ultims dus mais cun fin 200'000 persunas per di. Dentant èn las colonnas avant ils pavigliuns era creschidas ed han procurà per 4 fin 5 uras da spetg avant che pudair entrar.
Puspè demontar tut
A partir dal november cumenzan las lavurs puspè sin l’areal dad 1 milliun meters quadrat. Tut ils edifizis - cun excepziun dals dus pavigliuns talians – han da vegnir allontanads entaifer ils proxims 6 mais. Entant ch’ils ins vegnan simplamain sbuvads e reciclads, vegnan auters translocads en in auter lieu. Uschia è per exempel il nov dachasa dals containers da Monaco a Burkina Faso. Nua che las trais turs da la Svizra van e sch’ellas vegnan insumma anc duvradas n’è anc betg enconuschent. En media han visità 11'400 persunas al di il pavigliun svizzer.
Speculaziuns cumenzan
A partir dal matg 2016 fiss l’areal da l’ExpoMilano puspè liber e pront per ina nova furma d’utilisaziun. Entant datti pliras ideas: d’in stadion per ina da las duas squadras da ballape da Milaun, fin tar in campus d’universitad. Possessura dal terren è dentant la societad ExpoMilano. Tar quella han tant la citad da Milaun in pled en chapitel, sco era la regiun da la Lumbardia ed il stadi talian.